Haku LUT-yliopiston ja Ekhvan yhteisprofessuuriin käynnistyi

Tehtävään valittava henkilö toimii sekä LUTin professorina että Etelä-Karjalan hyvinvointialueen johtavana asiantuntijana. Tuotantotalouden yhteisprofessuuri keskittyy asiakaskeskeiseen Lean-johtamiseen.

LUT-yliopisto ja Etelä-Karjalan hyvinvointialue (Ekhva) avasivat 18. syyskuuta haun, jossa etsitään Lean-johtamiseen erikoistunutta professoria ja johtavaa asiantuntijaa.

Lean-johtamisella tarkoitetaan toiminnan ohjaamista asiakkaan tarpeiden mukaan. Lean-johtamisella tarkoitetaan prosessien jatkuvaa parantamista asiakkaan tarpeiden mukaan, arvoa tuottamattomien toimintojen eli hukan poistamista ja henkilöstön osallistamista prosessien kehittämiseen organisaation kaikilla tasoilla. Professuurin painopiste on ihmisten valmentavassa ja kestävän kehityksen mukaisessa johtamisessa.

Tehtävä liittyy aiemmin tänä vuonna julkistettuun tuotantotalouden yhteisprofessuuriin.  Valitun henkilön työpanos jakaantuu 60 prosenttia LUT-yliopistolle ja 40 prosenttia Ekhvalle.

Hyvinvointialueen osalta kyseessä on työsuhteinen johtavan asiantuntijan tehtävä. Tehtävään valittavan henkilön työnkuvaan kuuluvat hyvinvointialueen työntekijöiden valmentaminen sekä kehittämisprojektien suunnittelu, toteutus ja seurannan tuki. Lisäksi tehtävään valitulta odotetaan tukea Ekhvan projektitulosten julkaisemiseen tieteellisissä julkaisuissa.

- Professuuri tukee Ekhvan toimintajärjestelmän kehittämisessä Lean-periaatteiden mukaisesti. Tavoitteena on edistää meidän toimintaamme jatkuvan parantamisen, prosessien kehittämisen ja laatutyön avulla. Ensi vuonna aloitamme uudenlaisella organisaatiomallilla, jossa painopiste on asiakkaiden paremmassa palvelemisessa entistä kustannustehokkaammin, vaikuttavuus- ja tietojohtaja Juuso Tamminen Ekhvalta sanoo.

Hyvinvointialueen kanssa tehtävän yhteistyön lisäksi valitun henkilön rooliin kuuluvat tieteellinen tutkimus, tutkimusryhmän kokoaminen ja johtaminen, opetustehtävät sekä yhteiskunnallinen vuorovaikutus LUT-yliopiston professorin roolissa.

-LUTilla on paljon Lean-johtamiseen liittyvää yrityspuolen osaamista, jonka soveltamista julkisen organisaation toimintaan aiotaan yhteisprofessuurin myötä tutkia. Tuotantotalouden tutkimuksen avulla ja Lean-periaatteita soveltamalla voidaan virtaviivaistaa prosesseja, poistaa tehottomuutta ja parantaa toiminnan tuottavuutta, kertoo tuotantotalouden osastonjohtaja Lea Hannola LUT-yliopistolta.

LUT-yliopiston tuotantotalouden tutkimus kattaa monipuolisesti useita eri näkökulmia.  Tutkimuksen vahvuusalueita ovat muun muassa innovaatioiden ja teknologian johtaminen, logistiikka ja toimitusketjujen hallinta, kustannus- ja suorituskyvyn hallinta, data-analytiikka ja yrittäjyys.

Professuurin haku päättyy 20.10.2025. Hakuprosessin käytännön toteutuksesta vastaa LUT-yliopisto. Tavoitteena on, että uusi professori, johtava asiantuntija aloittaa työssään 1.2.2026.

Katso tästä hakuilmoitus

Lisätietoja:

Lea Hannola, tuotantotalouden osastonjohtaja, LUT-yliopisto, Lea.Hannola@lut.fi, 040 822 3982
Kaisa Heino, strategia- ja hallintojohtaja (Ekhva), kaisa.heino@ekhva.fi, 040 627 5521  tai Juuso Tamminen, vaikuttavuus- ja tietojohtaja, juuso.tamminen@ekhva.fi,  040 194 7370

LUT-yliopiston 25.4.2025 tiedote

Ekhvan tiedote 25.4.2025

Artikkeli Haku LUT-yliopiston ja Ekhvan yhteisprofessuuriin käynnistyi  julkaistiin ensimmäisen kerran DEV Etelä-Karjalan hyvinvointialue.