Työ vammaispalveluissa on merkityksellistä ja antoisaa

Minka Gröhn, projektityöntekijä Uusia polkuja -projektissa, päätyö sosionomina vammaispalveluissa

Minka tuntee edelleen paloa omaan työhönsä vammaispalveluissa, vaikka työvuosia on takana jo paljon.

− Asiakkaat tekevät työstäni mielekästä ja vaihtelevaa, kahta samanlaista päivää ei ole. Tässä työssä ei koskaan ole valmis, sillä aina päivät yllättävät ja vaihtelevia tilanteita tulee eteen. Koskaan ei voi sanoa, että tietää kaiken. Kohdalleni on onnekseni sattunut ihmisiä, jotka ovat kannustaneet kokeilemaan eri tehtäviä – olen saanut tukea ja kannustusta.

Ekhvalla on paljon osaavia ja taitavia ihmisiä, jotka tekevät työtään suurella sydämellä ja tietotaidolla.

− Kannustan rohkeasti katsomaan eri yksiköitä ja työnkuvia – vammaispalveluissakin on mahdollista liikkua ja tutustua. Yksikkövierailuilla voi kasvattaa omaa tietoa ja taitoa - ja jakaa sitä myös ympärille.

OMA TYÖ

Minka Gröhn on työskennellyt maaliskuusta 2025 asti vammaispalveluiden projektityöntekijänä Uusia polkuja -projektissa. Sitä ennen Minka oli Happee-hankkeessa vammaispalveluissa, jossa hän teki sosiaaliohjausta vammaispalveluiden asiakkaiden parissa.

Uusia polkuja -työnkuvaa Minka kuvailee monipuoliseksi verkostojen kanssa toimimiseksi. Projektissa tehdään yhteistyötä Kymen hyvinvointialueen kanssa ja 3. sektorin toimijoiden kanssa.

Työssä korostuvat kohtaamiset ja sidosryhmien kanssa työskentely – asiakkaat ovat aina keskiössä.

− Työni on suunnittelua, ideoimista, ihmisten kuuntelemista, kysymysten esittämistä ja innostamista. Rakennamme yhdessä asiakkaille palvelupolkuja ja ammattilaisille palveluketjuja – asiakkaiden ja ammattilaisten tarpeisiin.

Urapolku

Sosionomiksi vammaispalveluihin

Minka työskenteli ensin Imatran kaupungilla vammaispalveluissa, josta hän siirtyi Eksotelle. Minka on vakinaistettu vammaispalveluihin vuonna 2010.

− Sieluni on sykkinyt vammaispalveluille aina - ensimmäisestä päivästä lähtien. Olen työskennellyt päiväaikaisen toiminnan puolella ja tehnyt asiakastyötä erilaisissa paikoissa.

Happee -hankkeessa sosiaaliohjausta

MInka työskenteli sosiaaliohjaajana vammaispalvelujen sosiaalityössä 2,5-vuotisessa Happee -hankkeessa. Hankkeen tarjoama sosiaaliohjaus oli tarkoitettu koronan johdosta palveluvajeeseen jääneille vammaispalvelujen asiakkaille.

Uusia polkuja-projektityöntekijänä

Maaliskuusta 2025 asti MInka on työskennellyt vammaispalveluiden projektityöntekijänä Uusia polkuja -projektissa. Uusia polkuja sisältää laajan projektikokonaisuuden ja se kestää vuoden 2027 helmikuun loppuun asti.

Palvelumuotoilun ja kulttuurihyvinvoinnin opinnot

Tällä hetkellä Minka opiskelee palvelumuotoilun ja kulttuurihyvinvoinnin YAMK-tutkintoa XAMK:ssa

− Opiskelu järjestyi tosi hyvin työnantajan kanssa. HYTE liittyy vahvasti kulttuurilliseen hyvinvointiin. Mielestäni on tärkeää, että kannustamme ihmisiä ottamaan vastuuta omasta hyvinvoinnista ja annamme mahdollisuuksia siihen.

Minkan suunnitelmavaiheessa oleva opinnäytetyö käsittelee kulttuurihyvinvointia vammaispalveluiden asiakkaiden näkökulmasta.

− Palvelumuotoilu on aina kiinnostanut minua ja nyt kun olen opiskellut sitä, niin olen konkreettisesti huomannut sen mahdollisuudet - ja omassa työssäni pääsen toteuttamaan sitäkin, oikeassa työympäristössä asiakkaidemme kanssa.

"Uskon hymyn, ystävällisyyden ja kuuntelemisen voimaan.", kertoo Minka Gröhn.

Miten yhteisöllisyys & Etujoukkue on näkynyt Ekhvalla?

Aitous on hyvä asia ja sen näkyvyys - erityisesti tässä ajassa, jota elämme. Meillä on tehty hyvää työtä yhteishengen luomisessa, se on tärkeässä roolissa sekä vammaispalveluissa, että koko organisaatiossamme.

− Elämme nyt erityisen vaikeaa jaksoa sote-palveluissa, mutta epätäydellisyydessäkin voi olla täydellinen. Työntekijämme ovat rohkeasti esiintyneet omilla kasvoillaan – me teemme Etelä-Karjalan hyvinvointialueen, myös vaikeina aikoina. Yhteisöllisyys on kantava voima.

Me tarvitsemme toinen toisiamme ja uskon, että asiat saadaan jatkossakin pyörimään, vaikka muutosta on. Yhdessä voimme tehdä muutoksesta hyvän!

Ollaan ihmisiä ihmisille

Minkan toimintaa ohjaa ajatus siitä, että ollaan ihmisiä ihmisille.

− Toivoisin olevani helposti lähestyttävä, ystävällinen, kuunteleva – sopivasti toiselle tilaa antava. Olen yksi joukkuepelaajista. Uskon hymyn, ystävällisyyden ja kuuntelemisen voimaan.

"Pyrimme yhdessä parantamaan vammaisen lapsen ja hänen perheensä asioita ja elämää – kyseessä on monesti heikoimmassa asemassa olevat lapsiperheet, joiden ongelmat saattavat kasautua haastavalla tavalla", kertoo Minka.

Vammaisen lapsen ja hänen perheensä palveluiden parantamista ennaltaehkäisevästi

Minka kuvailee pitävänsä Uusia polkuja -projektista ja sen fiiliksestä, että yhdessä rakennetaan palvelua asiakkaiden tarpeisiin.

− Vastaamme asiakkaiden tarpeisiin ja rakennamme yhdessä meidän ammattilaistemme ja asiakkaidemme kanssa parempaa palvelua.

Minka kuvailee, että Uusia polkuja-projektin tavoitteena on parantaa vammaisten henkilöiden palvelujen saatavuutta ja lisätä heidän osallisuuttaan, projektissa kehitetään palvelujen toteuttamista järkevimmin ja asiakkaan edun mukaisesti – inhimillisesti.

− Pyrimme yhdessä parantamaan vammaisen lapsen ja hänen perheensä asioita ja elämää – kyseessä on monesti heikoimmassa asemassa olevat lapsiperheet, joiden ongelmat saattavat kasautua haastavalla tavalla. Pyrimme ehkäisemään ennalta suurempia ongelmia. Luomme yhdessä vammaispalvelujen ja lapsiperhepalveluiden/lastensuojelun asiakkaille palvelupolun, joka on selkeä kaikille – niin asiakkaille kuin ammattilaisillekin.

Millaisia mahdollisuuksia on ollut ja on jatkossa kehittyä?

Minka kertoo luottavansa siihen, että työelämä kantaa jatkossakin.

− Olen saanut jo nyt paljon mahdollisuuksia nähdä ja kokea. Minulla on A-työsuhde vammaispalveluiden toiminnallisessa yksikössä, jonne minulla on tarkoitus palata projektin jälkeen.

Minka näkee itsensä jatkossakin vammaispalveluissa, sillä hän kokee työn merkityksellisenä sekä antoisana.

− Haluaisin tuoda kulttuurihyvinvoinnin anteja vammaispalveluihin jatkossa enemmän. Luovuus on mukana koko ajan suurimmassa osassa vammaispalveluiden palveluja. Sitä ei vaan aina oikein ymmärretä, miten hienoja asioita nytkin tehdään! Vasta viime vuosina on alettu ymmärtämään, miten iso merkitys kulttuurilla ja luontokokemuksella ihmisiin on. Baletti ja ooppera – ne ei ole ainoat kulttuurin muodot - vaan kulttuurihyvinvoinnin sateenvarjon alle mahtuu paljon asioita. Ihmiset voivat löytää itselleen uusia, upeita juttuja, jotka rikastuttavat elämää ja tuo hyvinvointia. Tarkoitushan on, että meillä olisi hyvinvoivia ihmisiä.

Positiivia yllätyksiä Minka on kokenut viime aikoina Uusia polkuja- projektin asumisen toimintakokonaisuus 3 - kehittäjäasiakasryhmän kanssa.

− Pidimme kaksi työpajaa, joissa mukana oli kahdeksan kehittäjäasiakasta - ensimmäisessä työpajassa ideoimme ja pohdimme kehittämisideoita asiakkaiden kanssa.  Toisessa työpajassa jatkoimme yhteiskehittämistä kehittäjäasiakkaiden sekä ammattilaisten kanssa. Työpajoissa syntyi huikeita oivalluksia - asiakkailla on valtavasti voimavaroja ja näkemystä! Ammattilaisetkin olivat upeasti mukana, ja yhdessä kun tehtiin, niin ideoita syntyi valtavasti. Asiakkaat heittäytyivät hienosti kehittämiseen mukaan - he ovat oman elämänsä vahvoja asiantuntijoita.

Miksi hyvinvointialueelle töihin?

Ekhvasta Minka kuvailee pitävänsä siitä, että ollaan riittävän suuri – ”että on harteita” - mutta on myös riittävän pieni, jotta työntekijä pystyy helposti toimimaan myös yksilönä.

− Teemme ennen kaikkea tärkeää ja merkityksellistä työtä. Meillä on hyvä meininki ja hyviä työntekijöitä sekä mahtavia asiakkaita – asiat ovat hyvin.

Tutustu muihin uratarinoihin tästä.

Mitä sanoisit nuorelle, joka miettii alaa?

Minka kannustaa rohkeasti kokeilemaan vammaispalveluissa työskentelyä, sillä siellä pystyy monella saralla olemaan töissä – on päiväaikaista toimintaa, sosiaalityötä, asumispalveluja tai kehittämisen projekteja.

− Vammaispalvelut tarjoavat monipuolisia ja vaihtelevia työtehtäviä. Meillä saa kivasti omia ajatuksia esiin ja pääsee kehittämään omaa työtänsä. Työ vammaispalveluissa tarjoaa mahdollisuuden kohdata erilaisia ihmisiä ja edistää yhdenvertaisuutta ja osallisuutta. Työllä voidaan vaikuttaa suoraan ihmisten arkeen ja hyvinvointiin.

Artikkeli Työ vammaispalveluissa on merkityksellistä ja antoisaa julkaistiin ensimmäisen kerran DEV Etelä-Karjalan hyvinvointialue.