Moniammatillista työtä vaativan kuntoutuksen osastolla – Lue Kristinan uratarina

Kristina Pavlova, sairaanhoitaja, elvytysvastaava, Vaativan kuntoutuksen osasto K7

Puhelias ja avoin etujoukkuelainen Kristina on aktiivinen työntekijä Vaativan kuntoutuksen osastolla K7. Iloinen Kristina tuo Etujoukkueeseen naurua ja hyvää mieltä huumorintajunsa ansiosta.

OMA TYÖ

Kristinan Pavlovan työssä jokainen päivä on erilainen. Joka päivä tulee uusia kuntoutujia ja kotiutuu aiemmin tulleita. Lisäksi työtä tehdään moniammatillisessa tiimissä yhdessä fysio-, puhe- ja toimintaterapeuttien sekä lääkäreiden kanssa.
- Osastollamme toteutaan monipuolista kuntoutumista. Omien työkavereiden lisäksi tarvittaessa otetaan yhteyttä esimerkiksi kivun hoitoon tai psykiatriseen hoitoon erikoistuneisiin hoitajiin, kuvailee Pavlova.
- Jokainen ammattilainen tekee työtä omasta näkökulmastaan ja hoitajana osallistun kuntoutusprosessin suunnitteluun: miten kotona pärjätään jatkossa esimerkiksi sääriamputaation kanssa, miten siirtymiset, pukeutumiset, ruuan laittaminen ja kaikki muu arkinen toiminta kotona saadaan sujumaan.
- Tässä osastolla voidaan harjoitella vaikka keittiöpuuhia osaston keittiössä. Toimintaterapeutti on mukana arvioimassa avun tarvetta kotona, fysioterapeutti pohtii esimerkiksi lainaksi annettavien apuvälineiden tarvetta ja myös kotihoidolle tehdään tarvittaessa palvelutarpeenarviopyyntö, Pavlova avaa.

Pavlovan rooli sairaanhoitajana tiimissä on ottaa vastuu ennen kaikkea hoidollisista toimista.
- Haavanhoito, tiputukset, kivunhoito ja henkinen tuki kuntoutujalle ovat tärkeitä kokonaisuuksia osastolla. Tarpeen mukaan myös suunnitellaan niiden toteutus asiakkaan palatessa kotiin.
- Osastolla meillä on viikoittain kuntoutusryhmä, jossa arvioidaan myös kotiutuksia. Pääsääntöisesti esimerkiksi lonkkapotilaat kotiutetaan kahden viikon kuluttua operaatiosta ja amputaatiossa olleet sen mukaan, miten esteettömyyden tueksi tehtävät muutostyöt saadaan tehtyä asiakkaan kotona.

Vaativan kuntoutuksen osastolla K7 pyritään elämään mahdollisimman "oikeaa" arkea.
- Kuntoutujat avustetaan ruokailun ajaksi päiväsaliin, osastolla vaihdetaan yö- ja päivävaatteet, ja kaikessa tekemisessä haetaan koko ajan keinoja siihen, miten asiakas voi suoriutua itse. Tavoitteena, että ihminen pärjää kotona kuten ennen leikkausta tai onnettomuutta.

Urapolku

Valmistuu sairaanhoitajaksi 2005

Kristina on valmistunut Virossa, Tallinnan korkeakoulusta 2005. Töitä Kristina teki kardiologialla ja neurologialla sekä ensiapuosaston triagehoitajana. Siellä Kristina otti vastaan ambulansseja tai toimi työkierron mukaisesti eri tehtävissä.

Tehohoidon täydennyskoulutus

Kristina on käynyt Virossa myös tehohoidon täydennyskoulutuksen vuosina 2013-2014.

Muutto Lappeenrantaan

Kristina perheineen muutti Lappeenrantaan, Etelä-Karjalaan vuonna 2014. Hänen puolisonsa työskentelee K4:llä lääkärinä.

- Muutettuamme Lappeenrantaan tuli puolisoni ensin töihin. Minä hoidin lasta kotona, kunnes kielitaitoni karttui ja saimme päiväkotipaikan lapselle. Opiskelin Sampossa vuoden ajan suomen kieltä, Kristina muistelee.

Harjoitteluun osasto A3:lle

2015 Kristina aloitti harjoittelussa osastolla A3, jossa hoidettiin neurologian, sisä- ja ihotautien potilaita.

- Sitten suoritin lääketentit, kertoo Kristina.

Armilan kautta K7:lle

Rekryn kautta Kristina pääsi haastatteluun ja töihin Armila 3:lle.

- Sieltä siirryin noin puolen vuoden päästä Armila 1:lle ja sieltä uuteen K-siipeen.
- Nyt minulla on vakituinen työ ja omia vastuita. Osastolla K7 olen elvytysvastaava, eli pidän koulutuksia myös muulle henkilöstölle, Kristina summaa.

Pavlovan rooli sairaanhoitajana tiimissä on ottaa vastuu ennen kaikkea hoidollisista toimista.
"Haavanhoito, tiputukset, kivunhoito ja henkinen tuki kuntoutujalle ovat tärkeitä kokonaisuuksia osastolla. Tarpeen mukaan myös suunnitellaan niiden toteutus asiakkaan palatessa kotiin."

Miten yhteisöllisyys & Etujoukkue on näkynyt Ekhvalla?

Pavlova ajattelee, että Ekhvalla asiat on järjestetty hyvin.

- Täällä Ekhvalla jokainen turvaa toista ja sen tuntee, ettet ole yksin. Jo perehdytys oli todella hyvä.
- Työ täällä on muutenkin erilaista kuin Virossa. Virossa hoitaja tekee työtä enemmän lääkärin kanssa ja hoitaa lääketieteellisiä asioita. Sairaanhoitajat eivät siellä avusta potilaita vessassa käynnissä, pue tai syötä. Hoitaja ottaa verikokeet, sydänfilmit ja huolehtii lääkehoidosta. Muutos oli aluksi haastava, ja otti aikaa sopeutua muutokseen. Myös järjestelmät ovat erilaiset, mutta kaikkeen sai apua.
- Suomessa ja erityisesti Ekhvalla asiakkaan ja potilaan hoito on joukkuelaji. Virossa on vallalla enemmän lääkäri & sairaanhoitaja -työpariajattelu. Täällä meillä on osaava moniammatillinen tiimi, enemmän keskusteleva kulttuuri ja mahdollisuus pohtia yhdessä. Virossa kaikki on lääkärilähtöisempää, vertaa Pavlova.

Työilmapiiri on työssäni parasta

- Jos mietin työni parhaita puolia tulee mieleen kolme asiaa: työilmapiiri, esihenkilö ja kuntoutujat. Lisäksi ehdottomasti mahdollisuus hyödyntää omaa kokemusta ja taitoja toisen hyväksi, pohtii mielellään muita auttava Pavlova.
- Muiden auttamiseen lasken sekä potilaat, että kollegat. Omat kädentaitoni ovat hyvät ensiapuosastolla tehdyn työn vuoksi. Kanyylit, verikokeet, tipat ja nenämahaletkut ovat minulle tuttuja. Haluan myös ajatella, että emme ole koskaan täydellisiä. Kannustan kaikkia aina kysymään tarvittaessa apua. Osastotyössä on tärkeää, että tuetaan toisiamme.

Kristina Pavlova myös kokee, että Ekhvalla jatkokoulutuksia järjestetään säännöllisesti.
- Lisätietoja ja oppia on saatavilla silloin, kun sitä kokee tarvitsevansa.

Tulevaisuuden suunnitelmat ovat vielä auki.
- Huomaan kaipaavani tehohoidollista ja akuuttia tilanteenhoitoa. Toisaalta huomaan vielä epäileväni omaa kielitaitoani.
- Etelä-Karjalan murre on erilaista. Täällä ei puhuta lauseita loppuun, Pavlova nauraa, mutta vakavoituu pian.
- Ensiapuosastolla kielitaito on vielä tärkeämpää kuin täällä.

"Jos mietin työni parhaita puolia tulee mieleen kolme asiaa: työilmapiiri, esihenkilö ja kuntoutujat. Lisäksi ehdottomasti mahdollisuus hyödyntää omaa kokemusta ja taitoja toisen hyväksi", pohtii mielellään muita auttava Pavlova.

Suosittelisin Ekhvaa työpaikkana, koska täällä on turvallista

Jos unohdetaan hetkeksi taloudellinen epävarmuus, suosittelee Kristina Pavlova Ekhvaa työpaikkana erityisesti siksi, että kokee, että Ekhvalla mietitään asioita siten, että työntekijöillä olisi hyvä olla turvallisesti töissä.
- Täällä on aina ystävälliset lääkärit. Vaikka soitat viikonloppuisin YLE-päivystävälle, niin aina saat apua.
- Täällä on myös hyvä ilmapiiri, hyvät työtilat, paljon mahdollisuuksia ja etuja. Myös jos haluat opiskella tai saada jonkin taitokoulutuksen.

Kun Kristina Pavlovalta kysyy, että miksi nuoren kannattaisi suuntautua sotealalle, hänellä on hyvin omakohtainen näkemys ja kokemus heti valmiina:
- Monen nuoren tulevaisuuden haaveena on perhe ja lapset. On kauhean kätevää, kun jos vaikka puoliso sairastuu, kotona on valmis sairaanhoitaja, eikä tarvitse aina mennä hyvinvointiasemalle, Pavlova nauraa.
- Lapsille myös sattuu kaikenlaista, niin hoitajavanhemmalla on varmuus hoitaa esimerkiksi haavat oikein tai hakeutua perheenjäsenen kanssa oikea-aikaisesti hoitoon.
- Ihan vakavasti ajatellen, onn kiva auttaa toisia ihmisiä ja nähdä miten oma potilas parantuu ja kuntoutuu. Minulle tulee hyvä fiilis, kun asiakkaamme ovat saaneet hyvää hoitoa, Pavlova sanoo tyytyväisenä.

Tutustu muihin uratarinoihin tästä.

Artikkeli Moniammatillista työtä vaativan kuntoutuksen osastolla – Lue Kristinan uratarina julkaistiin ensimmäisen kerran DEV Etelä-Karjalan hyvinvointialue.