Lääkkeenmääräämishoitajan työssä parasta ovat asiakkaat – lue Millan uratarina

Milla Pyysalo, sairaanhoitaja, lääkkeenmääräämishoitaja, Taipalsaaren hyvinvointiasema, Perusterveydenhuolto

Etujoukkueen työmyyräksi itseään tituleeraava Milla on hyvin työorientoitunut ja viihtyy erityisesti potilastyössä. Milla täyttää työpäivänsä mielellään asiakkaiden ja potilaiden kohtaamisilla, vaikka viihtyy myös vuorovaikutuksessa muiden hyvinvointiaseman työntekijöiden kanssa. Työyhteisössä Milla on hersyvän huumorin tyyppi, joka pyrkii pilke silmäkulmassa hauskuuttamaan työyhteisöä.

OMA TYÖ

Lääkkeenmääräämishoitaja Milla Pyysalon työpäivään kuuluu joko päivystysvastaanottoa tai pitkäaikaissairaiden potilaiden hoitoa. Työn kehittäminen on myös osa Pyysalon työtä.
- Koska olen itse ollut pilottihenkilönä, olen päässyt paljon vaikuttamaan tehtävänkuvaani. Nykyään työpäivissäni korostuu osaamiseni lääkkeenmääräämishoitajana.

Päivystysvastaanotolla Pyysalo hoitaa ja määrää lääkkeitä esimerkiksi silmä- tai nielutulehduksesta kärsiville. Ajanvarauksellisella pitkäaikaissairaidenvastaanotolla Pyysalo taas hoitaa potilaita, joilla on pitkäaikainen lääkitys.
- Uusin heidän reseptinsä, hoidan kontrollikäynnit ja hoidon suunnittelun sekä toimin monelle omahoitajana. Toivon potilailtani matalaa kynnystä yhteydenottoon ja koen, että omahoitajuus parantaa sekä hoitotasapainoa että hoidon jatkuvuutta, Pyysalo kertoo.

- Koska rakastan ottaa vastaan asiakkaita, saatan korvata taukojakin asiakastyöllä.

Vapaa-ajallaan Pyysalo palautuu kuntosalin, lenkkeilyn ja ravihevosten parissa.
- Työssä kohtaan paljon ihmisiä. Vapaa-ajalla liikuntaharrastus, ravihevosten hoitaminen ja hevosten kasvattaminen tuovat sopivaa tasapainoa.
- Olen saavuttanut tasapainon henkisen ja fyysisen kuorman välillä. Lataan itseäni luonnossa ja eläinten parissa.

Urapolku

Parturi-kampaajakouluun

Milla lähti ensin opiskelemaan parturi-kampaajaksi, mutta huomasi jo opiskeluaikana, ettei ala olekaan oma.
- Opiskelin monta vuotta alaa, mutta en koskaan valmistunut.

Lähihoitajaksi

Milla haki opiskelemaan ja valmistui vuonna 2004 lähihoitajaksi sairaanhoidon ja huolenpidon koulutusohjelmasta.
- Niihin aikoihin työllisyystilanne oli todella huono. Oli tosi vaikeaa saada edes sijaisuuksia. Joitain pieniä pätkiä tein vanhustenhoidossa ja kotihoidossa.

- En ole kuitenkaan edes miettinyt töitä yksityisellä. Se, että on aina asunut Taipalsaarella ja tehnyt uransa täällä aiheuttaa tietenkin jonkinlaisia haasteita yksityisyydelle. Toisaalta, minulla on mahdollisuus tuntea asiakkaani hyvin, Milla miettii.

Samantien sairaanhoitajaksi

Osittain kehnosta työllisyystilanteesta johtuen, osittain palavasta innosta oppia uutta Milla haki jo sairaanhoitajakoulutukseen ja valmistui jo vuonna 2007.

Valmistuttuaan hän saikin vakituisen työn kotisairaanhoidosta. Yksikössä hän toimi sekä sairaanhoitajana että tiiminvetäjänä.

Johtamisoppia 2010

Milla opiskeli vuonna 2010 johtamisen ja esimiestyön koulutusohjelmassa ammattikorkeakoulussa ja jatkoi töitä kotisairaanhoidossa.

Työkiertoon

– 2011 tai 2012 lähdin työkiertoon ja tulin töihin Taipalsaaren hyvinvointiasemalle. Kaikki täällä tuntui heti omalta!

Milla piti - ja pitää edelleen - erityisesti vastaanottotyöstä, kun pääsi kohtaamaan potilaita kahden kesken.

2013 vakituinen paikka perusterveydenhuollossa

2013 Milla sai vakituisen työpaikan perusterveydenhuollosta Taipalsaaren hyvinvointiasemalta ja päätti samana vuonna lähteä jatkamaan opintoja.

Lämä-hoitajaksi 2014

Milla valmistui lääkkeenmääräämis- eli lämä-hoitajaksi 2014.

YAMK-tutkinto 2022

Vuosina 2021-2022 Milla opiskeli vielä ylemmän ammattikorkeakoulututkinnon integroitujen hyvinvointipalvelujen kehittämisen -ohjelmassa.

- Lääkkeenmääräämishoitajan työ on ollut aina oma lempilapseni. Tein opinnäytetyön lämähoitajatyön kehittämisestä. Hankkeessa kehitimme työnkuvaa, arvioimme nykytilaa ja tutkimme palkkakehitystä. Tuolloin asia oli uusi ja olen huomannut, että tuota raporttia on käytetty lähteenä nytkin uudessa koko Suomea koskevassa lämätyön kehittämisen hankkeessa, jossa lähes kaikki hyvinvointialueet ovat mukana.
- Samat ongelmat ovat muillakin alueilla, jotka mekin havaitsimme.

"Olen Tehyllä lämäjaoston hallituksen jäsen. Koen, että siten pääsen vaikuttamaan asioihin koko Suomessa. Kehittämistyö on lähellä sydäntäni, jossa elää unelma siitä, että lämähoitajuutta pitää saada vietyä eteenpäin", kertoo Milla Pyysalo.

Miten yhteisöllisyys & Etujoukkue on näkynyt Ekhvalla?

Pyysalo kuvailee oman tiiminsä ja muiden työntekijöiden tuen työyhteisössä olevan valtava voimavara.
- Yhteen hiileen puhaltaminen näkyy positiivisina asioina yksikössä ja heijastuu asiakkaisiin sekä uusiin työntekijöihin. Meillä Taipalsaarella on Etelä-Karjalan hyvinvointialueen paras asiakastyytyväisyys!

Työkavereitaan Pyysalo kuvaa raudan koviksi ammattilaisiksi.
- Kaikki se positiivinen, kannustava ja tukeva työilmapiiri näkyy työpanoksessa. Pystymme palvelemaan asiakkaita iloisesti ja joustavasti.

Pyysalo näkee, että Taipalsaarella korostuu erityisesti joustavuus.
- Sanonkin asiakkaalle, että täällä mennään asiakas edellä. Täällä tiedetään miten toimia, jos joku on poissa, tunnistetaan työkaverin vahvuudet ja osaaminen ja arvostetaan niitä. Puhun nyt siis myös hammashoidosta, psykiatrisista sairaanhoitajista ja fysioterapeuteista. Meillä asiakasta ei ohjata vain eteenpäin, vaan kysyn suoraan onko asiantuntijalla mahdollisuutta tulla käymään tässä työhuoneessani. Lempilauseeni on: "Katsotaan miten myö hoidetaan tää asia".

Jokainen kohtaaminen on tärkeä

- Parasta työssäni ovat potilaskontaktit ja kohtaamiset. Jos saan potilaan ottamaan vastuuta terveydestään, löydetään hyvä hoitotasapaino tai sairaus parantuu, syntyy luottamus. Joskus asiakas palaa vuosien päästä ja muistaa kohtaamisemme. Se on se kiitos!

Potilaat jonottavat Milla Pyysalon vastaanotolle, sillä monet heistä haluavat asioida ja keskustella juuri hänen kanssaan.
- Seuraavat vapaat ajat löytyvät nytkin noin puolentoista kuukauden päästä. Mutta se on se kokonaisvaltainen hoito. En painota vastaanotolla ainoastaan perussairauden hoitoa, vaan katsomme asiakkaan terveyttä kokonaisuutena. Miten uni, ravinto vai vaikka lääkkeenottotekniikka vaikuttavat kokonaisuudessaan hyvinvointiin?
- Minusta on ihanaa nähdä, miten asiakkaat valmistautuvat käynteihin. Heillä on monesti asiat lapulla ylhäällä tänne tullessaan.

"Lempilauseeni on: Katsotaan miten myö hoidetaan tää asia", kertoo Milla Pyysalo.

Uusia näkökulmia yhteistyöstä ja tulevaisuuden tutkimuksesta

Tulevaisuudessa Pyysalo haluaa tehdä potilastyötä lääkkeenmääräämishoitajana.
- Potilastyö on minulle kaikki kaikessa, vaikka sen rinnalla mielelläni teenkin perusterveydenhuollon kehittämistyötä. Erityisesti haluan ylläpitää avointa keskustelua lämähoitajuudesta.
- Esimerkiksi se, että on päässyt mukaan kansalliseen hankkeeseen, jossa on mahdollista käydä keskusteluja eri hyvinvointialueilta tulevien lämähoitajien kanssa, on antanut myös omaan työhön ja meidän oman alueen kehittämiseen paljon. Yhteinen keskustelu on tärkeää samojen karikoiden välttämiseksi ja tarjoaa aina uusia näkökulmia.

Myös opiskelujen pariin Pyysalo haluaa kannustaa jokaista.
- Yllättävän helposti putkeutuu sellaiseen omaan näkökulmaan ja opintojen tai vertaiskollegojen parissa keskustellen tajuaa, että ei olekaan osannut itse jotain näkökulmaa edes miettiä.

Paitsi lämähoitajuutta, viime aikoina Pyysalo on opiskellut myös tulevaisuuden tutkimusta Turun yliopistossa.
- Megatrendit kiinnostavat minua. Tulevaisuuden tutkimus kietoutuu kaikkeen työhön. Tämäkin työ muuttuu koko ajan ja muutoksessa oltava mukana. Kun osaa arvioida tulevaa, on helpompi suhtautua muutokseen avoimesti ja pysyä avoimena koko ajan.

Ammattihenkilölain uudistus tulee voimaan 2026, jolloin lämähoitajallekin tulee etävastaanottomahdollisuus.
- Aiemmin meidän työtämme on säädelty siten, että pitää olla potilaskontakti. Jatkossa kontakti voi olla myös esimerkiksi puhelin, chat tai muu reaaliaikainen viestintäväline. Tämä tarjoaa meille täysin uudenlaisia työn tekemisen mahdollisuuksia.
- Etäasioinnin lisääntyminen muuttaa myös meidän prosessejamme. Vastaanottokäynnillä näen heti esimerkiksi millainen tilanne asiakkaalla on turvotusten osalta. Jatkossa tällaisia asioita pitää osata kysyä, joita ei etävastaanottotilanteessa näe. Rutiineiden tulee muuttua.

Olosuhteista huolimatta luotettava ja kuunteleva työnantaja

Vaikka hyvinvointialueet ovat tällä hetkellä Pyysalon sanojen mukaan "tuuliajovaiheessa", hän kokee Etelä-Karjalan hyvinvointialueen luotettavaksi ja varmaksi työnantajaksi.
- Työnantaja on ollut tähän asti aina luotettava ja nyt meillä on lisäksi hyvää johtamista. Täällä työntekijä tulee aidosti kuulluksi.
- Tämä johtuu mielestäni siitä, että johtamisen asenteet on muuttuneet ja kehittyneet. Nykyiset Ekhvan johtajat noudattavat uudenlaista, työntekijälähtöistä johtamisen kulttuuria.

Tee työsi näkyväksi

Pyysalo kannustaa nuoria sairaanhoitajia hakeutumaan hyvinvointiasemille töihin.
- Itsenäinen työ opettaa paljon. Lämähoitajaksi pitää olla muutaman vuoden työkokemus, mutta jatko-opintojen jälkeen lämähoitajuus mahdollistaa pikkasen paremman palkan, osaamisen karttumisen ja mielenkiintoisen työn sisällön. Tämä on yksi keino edetä työssä hyvinvointiasemalla. Samalla vastuut ja haasteet kasvavat.

Lääkkeenmääräämishoitaja pystyy uusimaan reseptejä ja kirjoittamaan joihinkin sairauksiin asiakkaalle reseptin.
- Tästä syystä koen, että työtä ei voi verrata esimerkiksi asiantuntijafysioterapeutteihin. Meidän työmme voi vaikuttaa myös lääkäreiden työhön ja esimerkiksi reseptikuormaan.
- Työnantajan on tärkeää huomioida yksikössä työskentelevät lämähoitajat, jotta työ on tehokasta. Lämähoitajia ei kannata laittaa haavanhoitoon tai palvelupisteille, vaan työ on tärkeää johtamalla kohdentaa oikein. Nyt esimerkiksi Taipalsaarella ovat puhaltaneet uudet tuulet ja ammattihenkilöt tekevät sitä mihin meistä jokainen on koulutettu. Tämä on suunta koko Suomessa.

Pyysalo antaa lopuksi vinkin jokaiselle soteammattilaiselle.
- Tärkeää on oman työnsä näkyväksi tekeminen.

Tutustu muihin uratarinoihin tästä.

Mikä on lääkkeenmääräämis- eli lämähoitaja?

Lääkkeenmääräämishoitajalle (lämä) ohjaudutaan hoidontarpeenarvion tai omahoitajuuden kautta. Mikäli asiakkaalla arvioidaan olevan nielu-, silmä- tai rintatulehdus tai naisella virtsatieinfektio, voidaan hoidontarpeenarvioista antaa aika omalle hyvinvointiasemalle.

Lämähoitajia työskentelee paljon myös ehkäisyneuvolassa ja opiskelijaterveydenhuollossa.

- Lämähoitajien työssä korostuvat asiakaslähtöisyys ja matalan kynnyksen yhteydenotto, puhuttiinpa sitten päivystystyöstä tai omahoitajana toimimisesta. Hoidamme aina hoitosuositusten mukaisesti, noudatamme tarkasti ohjeita ja pohjaamme osaamisemme turvalliseen ja tutkittuun tietoon, Pyysalo kertoo.

- Emme ole lääkäreiden pikkuapulaisia reseptin kirjoittamisoikeuksinemme, vaan aidosti potilaita varten. Työstämme on osoitettavissa myös selkeä kustannushyöty organisaatiolle.

Lääkkeenmäärämishoitajan työ on saatavilla asiakkaille lähipalveluna, mikä tarkoittaa, että esimerkiksi silmätulehduksen voi hoitaa ilmaiseksi hyvinvointiasemalla.

Lue lisää: https://ekhvadevi.meitadev.fi/2025/11/sairaanhoitaja-voi-maarata-laakkeita-nopeampaa-hoitoa-yhdella-kaynnilla/

Artikkeli Lääkkeenmääräämishoitajan työssä parasta ovat asiakkaat – lue Millan uratarina julkaistiin ensimmäisen kerran DEV Etelä-Karjalan hyvinvointialue.