Ekhva ottaa käyttöön uuden rekrytointijärjestelmän

Tavoitteena muutoksessa on sujuvampi hakijakokemus ja tehokkaampi rekrytointi.

Rekrytointijärjestelmän kilpailutus toteutettiin keväällä 2025 ja kilpailutuksen voitti rekrytointijärjestelmä TalentAdore. Kilpailutuksessa painotettiin hinnan lisäksi myös laatua ja ominaisuuksia, jotka parantavat niin hakijakokemusta kuin työntekijän arkea.
- Halusimme kustannustehokkaan järjestelmän, joka on helppokäyttöinen, ketterä ja hakijaystävällinen. Järjestelmässä on myös tekoälyominaisuuksia ja automaatioita, jotka pyrkivät helpottamaan rekrytointityötä ja parantamaan hakijoiden kokemusta. Uusi ohjelmisto mahdollistaa myös esimerkiksi anonyymin rekrytoinnin, kertoo rekrytointi- ja resurssipäällikkö Marjo Räsänen.

Uusi järjestelmä tarjoaa kehittyneet työkalut hakemusten käsittelyyn, hakijaviestintään sekä yhteistyöhön rekrytointia tekevien esihenkilöiden ja HR:n välillä. Lisäksi ohjelma mahdollistaa modernit analytiikka- ja raportointityökalut sekä työhön valitun henkilön esiperehdytyksen. Virallisesti TalentAdore otetaan käyttöön maanantaina 15.12.2025 alkaen. Uuden rekrytointijärjestelmän käyttökoulutusta tullaan järjestämään esihenkilöille ja rekrytoinneista vastaaville alkuvuodesta 2026.

Lisätietoja:

rekrytointipalvelut@ekhva.fi

Artikkeli Ekhva ottaa käyttöön uuden rekrytointijärjestelmän julkaistiin ensimmäisen kerran DEV Etelä-Karjalan hyvinvointialue.